REZOLUTË

PËR VLERËSIMIN E VEPRIMTARISË SË AGJENCISË SË SIGURIMIT 
TË DEPOZITAVE PËR VITIN 2023

Kuvendi i Shqipërisë, 
Duke njohur e vlerësuar rolin e Agjencisë së Sigurimit të Depozitave për sigurimin dhe  kompensimin e depozitave të qytetarëve, të vendosura në bankat që operojnë në Republikën e  Shqipërisë; 
Duke vlerësuar kontributin e saj në drejtim të rritjes së qëndrueshmërisë së sistemit financiar e bankar; 
Duke mbështetur e zhvilluar bashkëpunimin me këtë agjenci, si dhe duke nxitur  bashkëpunimin e saj me institucionet kombëtare e ndërkombëtare; 
Vlerëson veprimtarinë e Agjencisë së Sigurimit të Depozitave gjatë vitit 2023 në drejtim të: 
Mbështetjes së procesit të integrimit evropian, si pjesë e grupit negociator për kapitullin 9 “Shërbimet financiare”, duke dhënë kontributin e saj gjatë shqyrtimit analitik dhe nivelit të përputhshmërisë së legjislacionit vendas me atë të BE-së.
Zbatimit me përpikëri të Planit të Verifikimeve, duke kryer 5 verifikime të plota me bankat dhe 6 verifikime të plota me SHKK-të, si dhe duke përditësuar rekomandimet me afate të përcaktuara, të adresuara për subjektin përkatës, sipas raportit të fundit të verifikimit. 
Intensifikimit të mjeteve të komunikimit për të rritur nivelin e informimit dhe ndërgjegjësimit të publikut për përfitimet e skemës së sigurimit të depozitave, në bashkëpunim të ngushtë me Bankën e Shqipërisë, Shoqatën Shqiptare të Bankave dhe botën akademike.
Shkëmbimit të ndërsjellët dhe të vazhdueshëm të përvojave me shoqatat e sigurimit të depozitave dhe organizmat ndërkombëtarë, duke marrë pjesë në aktivitete për trajnimin e stafit, veçanërisht në drejtim të adoptimit të teknologjisë më të fundit në infrastrukturën e kompensimit.
	Përmirësimit të sistemit të teknologjisë së informacionit, ku në bashkëpunim me kompaninë e përzgjedhur nga BERZH-i është kryer implementimi i moduleve, të cilat automatizojnë procesin, në rast ngjarjeje sigurimi, ku përfshihet edhe moduli i përpunimit të ankimeve të depozituesve. 
Kuvendi rekomandon që Agjencia e Sigurimit të Depozitave për vitin 2024 të përmirësojë punën në këto drejtime:
1. Të intensifikojë punën në drejtim të sigurimit të gatishmërisë institucionale për kompensimin efektiv të depozituesve nëpërmjet ushtrimit të testimeve, të simulimeve teknike dhe bashkëpunimit me bankat dhe SHKK-të anëtare të skemës në këtë drejtim.
[bookmark: _GoBack]2. Të kontribuojë në avancimin e skemës së sigurimit të depozitave duke e përafruar brenda vitit 2024 kuadrin rregullator me skemat evropiane të sigurimit të depozitave, përmes adresimit të çështjeve që nuk përputhen me direktivën 2014/49/BE “Për skemat e garantimit të depozitave”. 
3. Të rrisë transparencën përmes publikimit të të dhënave dhe raporteve statistikore në formate dhe platforma lehtësisht të përdorshme nga publiku i gjerë.
4. Të bashkëpunojë me Bankën e Shqipërisë dhe palët e tjera të përfshira në proces me qëllim identifikimin dhe administrimin e rreziqeve kibernetike.
5. Të bashkëpunojë me Bankën e Shqipërisë për harmonizimin e praktikave të ndërveprimit në funksion të ndërhyrjes së jashtëzakonshme.

